cyanic-selkie/wikianc huggingface dataset:
Κιλικία
Οθωμανική κυριαρχία
Από τον Δεκέμβριο του 1918 μέχρι τον Οκτώβριο του 1921 μετά την ήττα της Οθωμανικής Αυτοκρατορίας στον Α΄ Παγκόσμιο Πόλεμο οι Γάλλοι είχαν υπό τον έλεγχο τους την Κιλικία. Οι Γάλλοι ανέλαβαν την πρωτοβουλία να εποικήσουν ξανά την περιοχή με επιζήσαντες από τη γενοκτονία, 170.000 Αρμένιοι δραπέτες επέστρεψαν στην Κιλικία με πρωτοβουλία των Βρετανών και των Γάλλων. Οι Αρμένιοι δημιούργησαν την "Αρμενική Εθνική Ενότητα" και μια ανεπίσημη κυβέρνηση της Αρμενικής Κιλικίας με τέσσερα πολιτικά κόμματα και τρεις θρησκευτικές περιφέρειες. Οι εχθροπραξίες ανάμεσα στους Βρετανούς, τους Γάλλους και τους Κεμαλιστές υπονόμευσαν τις προσπάθειες για τη δημιουργία της ανεξάρτητης Κιλικίας. Οι Γάλλοι υπέγραψαν με τους Κεμαλιστές τη Συνθήκη της Αγκύρας (21 Οκτωβρίου 1921) με την οποία η Κιλικία ενσωματώθηκε οριστικά στην Τουρκία.
Τα σημαντικότερα γεγονότα
Γενικά η Κιλικία λόγω θέσεως αποτέλεσε στο πέρασμα των αιώνων μέγα θέατρο πολεμικών συγκρούσεων σε εισβολές από Α. προς Δ. και αντίθετα. Οι μεγαλύτερες μάχες που διεξήχθησαν σ' αυτή την περιοχή ήταν
Εκκλησιαστικά
Εκκλησιαστικά η Κιλικία υπαγόταν στο Πατριαρχείο Αντιοχείας. Μετά την ανταλλαγή πληθυσμών και την αναχώρηση των Ελλήνων και Αρμενίων η χώρα κατέστη καθαρά μουσουλμανική.
Σημαντική όμως υπήρξε κατά τους χρόνους της πρώτης εκκλησίας επί ρωμαϊκής επικυριαρχίας και ειδικότερα η πρωτεύουσα Ταρσός από την οποία και καταγόταν ο Απόστολος Παύλος.
Σήμερα
Η Κιλικία σήμερα αποτελεί τμήμα του τουρκικού κράτους υπαγόμενο στο "Βιλαέτι" (=Νομαρχία) των Αδάνων (Adana) με κύριο λιμάνι τη Μερσίνα. Άλλες πόλεις σημαντικές είναι η Ταρσός (δυτικά των Αδάνων), Μοψουεστία ή Μισίς (αρχ. Μόψου Εστία), Καρά ισαλού (αρχ.Μόψου κρήνη) και Οσμανιγέ (Osmaniye). Ανατολικά των Αδάνων και εντός του όρμου της Αλεξανδρέττας (Iskenderun) βρίσκεται το νέο λιμάνι Τζεϋχάν (Ceyhan) όπου και καταλήγουν δύο πετρελαιαγωγοί από το Ιράκ.
Μέσω πεδινής Κιλικίας διέρχεται η σιδηροδρομική γραμμή Βαγδάτης από τις Κιλίκιες πύλες προς τις Αμανικές με διακλάδωση προς Άδανα και Μερσίνη.
Προ του 1922 είχε 422.000 κατοίκους, εκ των οποίων 128.000 ήταν Έλληνες.
Στρατ. ιστορία 1916-1920
Στρατ. επιχ. 1916-1920
Κατά τον Α΄ Παγκόσμιο Πόλεμο η τύχη της Κιλικίας και των λοιπών χωρών της Τουρκίας εξαρτήθηκαν από διαδοχικές συμφωνίες μεταξύ των Μεγάλων Δυνάμεων που ήταν και οι ακόλουθες: Το 1916 η Κιλικία αναγνωρίστηκε ως Ιταλική ζώνη ενώ το 1917 ως Γαλλική. Αργότερα με τη Συνθήκη των Σεβρών αποσπάσθηκε της επιρροής της Γαλλίας αποδιδόμενη στην Τουρκία. Αλλά όμως η Γαλλία δια του από Σεβάστεια πληρεξούσιού της κ. Πικό σε ιδιαίτερη συνεννόηση με τον Μουσταφά Κεμάλ είχε προχωρήσει σε συνθήκη με όρους που η μεν Γαλλία παραιτούνταν της Κιλικίας υπέρ της Τουρκίας, ο δε Μουσταφά Κεμάλ αναγνώριζε τους Γάλλους διπλωμάτες της περιοχής.
Η Γαλλία το έπραξε αυτό επειδή η Αγγλία από το Σεπτέμβριο του 1919 είχε ήδη αρχίσει την απόσυρση 24 Ταγμάτων προς τη Μοσούλη που τον ίδιο καιρό απεκαλύφθησαν και τα κοιτάσματα πετρελαίου. Από την άλλη ο Μουσταφά Κεμάλ είχε αντιληφθεί τις μεταξύ των Δυνάμεων έριδες και στράφηκε κατά των Γάλλων στην Κιλικία και Συρία. Ο Γάλλος στρατηγός Γκουρώ μετέφερε στην Κυβέρνησή του την εξέλιξη των πραγμάτων αλλά έλαβε από τον Κλεμανσώ τη διαταγή "η αντικατάσταση να γίνει αμέσως τιθέμενου ενός Γάλλου πανταχού όπου υπάρχει εις Άγγλος, όπως στην αντικατάσταση ενός σκοπού"
Με αυτές τις συνθήκες το Φθινόπωρο του 1919 ελάχιστες γαλλικές δυνάμεις διασπάρθηκαν. Οι συγκοινωνίες ήταν στη χώρα σπάνιες. Ο ανεφοδιασμός των στρατιωτικών τμημάτων δύσκολος. Έτσι ο επερχόμενος χειμώνας επέδρασε ολέθρια τόσο στην υγεία των Γάλλων όσο και στο ηθικό τους. Προκειμένου να αντιμετωπίσει την κατάσταση, ο στρατηγός Γκουρώ προσπάθησε να συγκροτήσει ένοπλα τμήματα από Αρμένιους. Αυτό εξώθησε το φανατισμό των Κούρδων της περιοχής κατά των "μισητών απίστων" Αρμενίων. Αλλά και ο Εμίρης Φεϋζάλ στη Συρία δεν ήταν και τόσο φιλικός στους Γάλλους. Σ' αυτή την κατάσταση η Γαλλία άφησε τους αντιπάλους της να ενισχύονται από το κεμαλικό στρατό προχωρώντας στην απόλυση των κληρωτών 1918.
Έτσι επί μετώπου 400χλμ από Μερσίνα μέχρι Ούρφα (Έδεσσα) τα εγκατασταθέντα γαλλικά τάγματα υπέστησαν αιματηρές ήττες. Από 21 Ιανουαρίου μέχρι 9 Φεβρουαρίου 1921 τα εγκλωβισμένα και πολιορκούμενα στο Μαράς γαλλικά τάγματα αναγκάστηκαν να παραδοθούν. Τον δε Απρίλιο του 1921 δύο γαλλικά τάγματα συντρίφτηκαν στην Αϊντάμπ. Τον Αύγουστο (1921) ο στρατηγός Γκουρώ εισηγήθηκε και προέτρεπε επανειλημμένα την Κυβέρνησή του για την εκμετάλλευση της από Σαγγάριο - Άγκυρα Ελληνικής εκστρατείας. Εκείνη όμως αρνήθηκε κάθε παρέμβαση και προτίμησε να συνάψει στις 20 Οκτωβρίου 1921 στην Άγκυρα την καλούμενη Συνθήκη του Φραγκλέν Μπουγιόν (από το όνομα του Γάλλου αντιπροσώπου).
Κατά την αποχώρηση του, ο γαλλικού στρατός πούλησε στους Τούρκους (σχεδόν χάρισε) αξιόλογο πολεμικό υλικό όπως αεροπορικό υλικό, πυροβόλα, όπλα, πυρομαχικά κλπ με τα οποία ενισχύθηκε σημαντικά ο έναντι του ελληνικού μετώπου στη Μικρά Ασία συγκεντρωμένος κεμαλικός στρατός.
Μετά τη Συνθήκη της Λωζάνης, Οκτώβριος 1922, διακανονίστηκαν και τα προς Συρία όρια της Τουρκίας καθώς και η ακώλυτη χρησιμοποίηση της σιδηροδρομικής γραμμής: Οσμαγιέ - Μουσλίμ - Χαράμ - Νισεμπίν (Μοσούλης).
Φιλοτελικές 1919-1920
Μετά την κατάληψη της Κιλικίας από μικτά άγγλο-γαλλικά στρατεύματα το 1919, εξακολούθησαν να κυκλοφορούν τα τουρκικά γραμματόσημα. Μετά όμως την αποχώρηση των άγγλων και όταν η περιοχή τέθηκε υπό γαλλική διοίκηση τότε με εντολή του Γάλλου γενικού διοικητή συγκεντρώθηκαν στα Άδανα όλα τα εις τα ταχυδρομικά γραφεία της Κιλικίας ευρισκόμενα γραμματόσημα στα οποία και τέθηκαν τρεις διαδοχικές επισημάνσεις με τη λέξη CILICIE. Η σειρά αυτή απαρτίζεται από 52 επίσημες εκδοθείσες αξίες.
Μετά πάροδο τετραμήνου και λόγω αύξησης ζήτησης των γραμματοσήμων οι γαλλικές αρχές προμηθεύτηκαν μεγάλες ποσότητες τουρκικών γραμματοσήμων από Κωνσταντινούπολη οι οποίες και επισημάνθηκαν με τις λέξεις Τ.Ε.Ο. (Territoires Ennemis Occupes = κατεχόμενα εχθρικά εδάφη) και Cilicie. Η νέα αυτή σειρά απαρτίζεται εξ 20 αξιών με δύο τύπους επισημάνσεις.
Μετά την εξάντληση και των τελευταίων αυτών οι γαλλικές αρχές μη δυνάμενες να προμηθευτούν πλέον άλλα γραμματόσημα, συγκέντρωσαν όλα τα υπάρχοντα στην Κιλικία τουρκικά χαρτόσημα για τη φορολογία σπίρτων και τα μεταβάλανε σε γραμματόσημα με την επισήμανση OCCUPATION MILITAIRE FRANCAISE - CILICIE (Γαλλική στρατιωτική κατοχή - Κιλικία) με νέες αξίες σε παράδες και γρόσια με γαλλικούς χαρακτήρες.
Αργότερα το 1920 αποσύρθηκαν της κυκλοφορίας όλες οι παραπάνω προσωρινές εκδόσεις και αντικαταστάθηκαν με νέες σειρές γαλλικών γραμματοσήμων με επισήμανση O.M.F. (=Occupation militaire francaise) Cilicie και νέα αξία σε παράδες και γρόσια. Η νέα αυτή σειρά τυπώθηκε στη Βηρυττό απαρτιζόταν εξ εννέα αξιών σε δύο τύπους.
Τέλος το ίδιο έτος κυκλοφόρησε μιά ιδιαίτερη σειρά προς χρήση της ανατολικής επαρχίας (σατζακιού) εξ επτά αξιών. Η σειρά αυτή που ελάχιστα κυκλοφόρησε φέρει εκτός της παραπάνω τελευταίας επισήμανσης και τις λέξεις SAND.EST (δηλαδή Sandjak Est = ανατολικό σαντζάκιο).
Από τα παραπάνω γραμματόσημα πάρα πολλά θεωρούνται σπάνια με τιμές όμως μέτριες.
Εξωτερικοί σύνδεσμοι
Κατηγορία:Γεωγραφία της Βίβλου Κατηγορία:Σατραπείες της Περσικής Αυτοκρατορίας
Χάουαρντ Χαντ
Ο Χάουαρντ Χαντ (Howard Hunt) (9 Οκτωβρίου 1918, Νέα Υόρκη - 23 Ιανουαρίου 2007 Φλόριντα), δούλευε στο Λευκό Οίκο κατά τη διάρκεια της προεδρίας του Ρίτσαρντ Νίξον, και ήταν πρωταγωνιστής στο σκάνδαλο Γουότεργκεϊτ. Καταδικάστηκε για διάρρηξη, συνωμοσία και υποκλοπή σε 33 μήνες φυλάκισης. Ο Χαντ, μαζί με τον Γκόρντον Λίντι και άλλους, ήταν ένας από τους ''"υδραυλικούς" του Λευκού Οίκου, μια μυστική ομάδα με σκοπό της να σταματάει τις "διαρροές".
Ήταν πράκτορας της CIA από το 1949 μέχρι το 1970 και λέγεται ότι συμμετείχε στην επέμβαση των ΗΠΑ στον Κόλπο των Χοίρων στην Κούβα, καθώς και στο σχεδιασμό για την ανατροπή του προέδρου Άρμπενς Γκουσμάν στη Γουατεμάλα, ενώ κατηγορήθηκε για ανάμειξη στη δολοφονία του Τζον Κέννεντυ. Για την τελευταία υπόθεση όμως δικαιώθηκε το 1981 από αμερικανικό δικαστήριο, μετά από μήνυση που άσκησε εναντίον της δεξιάς οργάνωσης "Liberty Lobby", που είχε δημοσιεύσει άρθρο που τον κατηγορούσε για ανάμειξη στην υπόθεση Κένεντι. Έγραψε πολλά μυθιστορήματα, εμπνευσμένα από τις εμπειρίες που απέκτησε από τη συμμετοχή του στις μυστικές υπηρεσίες. Μερικά από τα βιβλία του έγιναν κινηματογραφικές ταινίες.
Ημιαυτόματο πιστόλι
Το ημιαυτόματο πιστόλι είναι ένας τύπος όπλου χειρός το οποίο αξιοποιεί την ενέργεια από το πυροδοτούμενο φυσίγγιο, προωθώντας το επόμενο διαθέσιμο φυσίγγιο από τη γεμιστήρα σε θέση για πυροδότηση. Ένας τέτοιος κύκλος δράσεων και αντιδράσεων συμβαίνει κάθε φορά που η σκανδάλη ενός ημιαυτόματου πιστολιού πιέζεται προς τα πίσω.Μόλις εξέλθει η σφαίρα από την κάννη, ο κάλυκας του χρησιμοποιηθέντος φυσιγγίου αποβάλλεται από το άνοιγμα του κλείστρου και εισάγεται ένα νέο φυσίγγιο στη θαλάμη, επιτρέποντας την πυροδότησή του μόλις η σκανδάλη πιεστεί και πάλι προς τα πίσω.
Οι περισσότεροι τύποι του ημιαυτόματων πιστολιών βασίζονται σε αφαιρούμενη γεμιστήρα για την αποθήκευση των φυσιγγίων, που συνήθως εισάγεται μέσα στη λαβή.
Λειτουργία
Τυπικά, το πρώτο φυσίγγιο εισάγεται στη θαλάμη χειροκίνητα τραβώντας προς τα πίσω και απελευθερώνοντας στη συνέχεια τον μηχανισμό του κλείστρου. Μετά το τράβηγμα της σκανδάλης και την πυροδότηση του φυσιγγίου, ο μηχανισμός ανάκρουσης του όπλου αποσπά και αποβάλλει τον κάλυκα και εισάγει ένα νέο φυσίγγιο στη θαλάμη. Αυτός ο τύπος λειτουργίας γενικά επιτρέπει την ταχύτερη επαναγέμιση της θαλάμης και την αποθήκευση μεγαλύτερου αριθμού φυσιγγίων σε σχέση με ένα περίστροφο.
Τα σύγχρονα ημιαυτόματα πιστόλια είναι συνήθως διπλής ενέργειας (στα αγγλικά Double Action,DA) που είναι επίσης γνωστό και ως διπλής ενέργειας/μονής ενέργειας (στα αγγλικά Double Action/Single Action - DA/SA). Σύμφωνα μ' αυτό το σχέδιο, η σφύρα μπορεί να οπλιστεί είτε με τον αντίχειρα είτε με το τράβηγμα της σκανδάλης κατά την πυροδότηση του πρώτου φυσιγγίου. Η σφύρα επανοπλίζεται αυτόματα κατά τη διάρκεια κάθε κύκλου πυρός. Στα πιστόλια διπλής ενέργειας (DA), το πρώτο τράβηγμα της σκανδάλης απαιτεί διπλάσια πίεση απ' ό,τι τα μετέπειτα τραβήγματα στις αντίστοιχες πυροδοτήσεις, από τη στιγμή που το πρώτο τράβηγμα της σκανδάλης οπλίζει επίσης και τη σφύρα (αν δεν είναι ήδη οπλισμένη με το χέρι). Το πιστόλι Beretta 92F/FS αποτελεί ένα παράδειγμα αυτού του τύπου ενέργειας. Ένας κοινός τρόπος οπλοφορίας για ημιαυτόματα πιστόλια DA είναι με τη γεμιστήρα γεμάτη, με σφαίρα στη θαλάμη και το όπλο στη θήκη με τη σφύρα αφοπλισμένη και χωρίς να είναι ενεργοποιημένη η εξωτερική ασφάλεια.
Aντίθετα, ένα μονής ενέργειας (SA) ημιαυτόματο πιστόλι πρέπει να οπλιστεί πρώτα χρησιμοποιώντας το κλείστρο ή αν ένα φυσίγγιο είναι ήδη στη θαλάμη, οπλίζοντας τη σφύρα με τον αντίχειρα. Όλα τα ημιαυτόματα πιστόλια SA παρουσιάζουν αυτό το χαρακτηριστικό και αυτόματα οπλίζουν τη σφύρα όταν το κλείστρο τραβιέται προς τα πίσω και ερχόμενο μπροστά εισάγει ένα φυσίγγιο στη θαλάμη. Ένα φυσίγγιο επίσης μπορεί να εισέλθει στη θαλάμη με το χέρι όσο το κλείστρο είναι κλειδωμένο πίσω (σε ανοικτή θέση). Μετά μπορεί να εφαρμοστεί (μπει) η ασφάλεια του όπλου (στη θέση όχι για βολή).
Τρόπος οπλοφορίας
Ο φυσιολογικός τρόπος οπλοφορίας ενός SA ημιαυτόματου πιστολιού είναι ευρέως γνωστός ως Κατάσταση 1  εννοώντας το όπλο οπλισμένο και να έχει μπει η ασφάλεια. Η Κατάσταση 1 περιγράφεται ως έχοντας τη γεμιστήρα γεμάτη, ένα φυσίγγιο στη θαλάμη, τη σφύρα πλήρως οπλισμένη (τραβηγμένη εντελώς πίσω) και την ασφάλεια του όπλου ενεργοποιημένη, τουλάχιστον για τους δεξιόχειρες χρήστες. Για πολλά μονής ενέργειας ημιαυτόματα πιστόλια, αυτή η διαδικασία λειτουργεί καλά μόνο για δεξιόχειρες χρήστες, αφού η ασφάλεια του όπλου που ενεργοποιείται με τον αντίχειρα βρίσκεται στην αριστερή πλευρά του πιστολιού και είναι εύκολα προσβάσιμη μόνο γι' αυτούς που κρατούν το πιστόλι με το δεξί χέρι.
Σε πολλά SA ημιαυτόματα πιστόλια, υπάρχει επίσης μία θέση της σφύρας γνωστή ως "ημι-οπλισμένη". Πιέζοντας την σκανδάλη δεν θα πυροδοτηθεί το φυσίγγιο όταν η σφύρα είναι στην ημι-οπλισμένη κατάσταση και ούτε θα συμβεί εκπυσοκρότηση από ατύχημα αν πέσει κάτω το όπλο.
Γενικά, μονής ενέργειας ημιαυτόματα πιστόλια δεν θα πρέπει να φέρονται από τους χρήστες μη οπλισμένα και με την ασφάλεια μη ενεργοποιημένη, παρόλο που πολλά νεότερα SA ημιαυτόματα πιστόλια είναι τροποποιημένα ώστε να επιτρέπουν στη σφύρα να εξασκεί πίεση στον επικρουστήρα μόνο όταν τραβιέται η σκανδάλη. Πολλά σύγχρονα SA ημιαυτόματα πιστόλια έχουν επανασχεδιασμένους μηχανισμούς ασφαλείας για να παρέχουν μία ασφάλεια αντίχειρα και στις δύο πλευρές του όπλου (αμφιδέξια), εκ τούτου ικανοποιώντας τις ανάγκες και των δεξιόχειρων και των αριστερόχειρων χρηστών.
Εξωτερικοί σύνδεσμοι
Κατηγορία:Πυροβόλα
Κάρλος Ραούλ Βιγιανουέβα
Ο Κάρλος Ραούλ Βιγιανουέβα (Carlos Raúl Villanueva, Λονδίνο, 30 Μάιου 1900_ Καράκας, 16 Αυγούστου 1975) ήταν διακεκριμένος αρχιτέκτονας και πολεοδόμος στη Βενεζουέλα και ένας από τους σπουδαιότερους εκπροσώπους του Μοντέρνου Κινήματος (Μοντερνισμός). Συνέβαλε, με τα έργα του, στην ανάπτυξη και στον εκμοντερνισμό του Καράκας και του Μαρακάι (Maracay). Από τα έργα του ξεχωρίζουν η ανάπλαση της περιοχής El Silencio, με χρήσεις κατοικίας και εμπορίου, και το Cuidad Universitaria, η κύρια πανεπιστημιούπολη του Κεντρικού Πανεπιστημίου της Βενεζουέλας, που θεωρείται ένα από τα αριστουργήματα της μοντέρνας πολεοδομίας, αρχιτεκτονικής και τέχνης. Η πανεπιστημιούπολη ανακηρύχθηκε σε Μνημείο Παγκόσμιας Κληρονομιάς από την UNESCO το 2000.
Πρώτα Χρόνια και Εκπαίδευση (1900-1928)
Ο Κάρλος Ραούλ Βιγιανουέβα γεννήθηκε στο Λονδίνο στις 30 Μαΐου του 1900. Ο πατέρας του, Κάρλος Αντονιο Βιγιανουέβα, ήταν διπλωματικός απεσταλμένος της Βενεζουέλας στην Παγκόσμια Έκθεση του Παρισιού το 1889 όταν γνώρισε την Παουλίνα Αστούλ (Paulina Astoul) και την παντρεύτηκε το 1893. Το 1896, διορίζεται Γενικός Πρόξενος της Βενεζουέλας στην Αγγλία από την κυβέρνηση του Χοακίν Κρέσπο (Joaquín Crespo). Ο Κάρλος Ραούλ ήταν ο νεότερος από τα πέντε παιδιά της οικογένειας και μεγάλωσε σε ένα ευρωπαϊκό διπλωματικό περιβάλλον. Τελείωσε το λύκειο Condorcet στο Παρίσι και το 1922, ακολουθώντας τα βήματα του αδελφού του Μαρσέλ, εισήχθη στο δεύτερο τμήμα της Σχολής Αρχιτεκτόνων Μηχανικών στην Ecole des Beaux-Arts όπου παρακολούθησε το εργαστήριο του Γκαμπριέλ Ερό (Gabriel Héraud). Το 1925 μπήκε στο πρώτο τμήμα της Σχολής Αρχιτεκτονικής και συνεργάστηκε στενά με τον αρχιτέκτονα Λεόν Ζοζέφ Μαντελίν (Leon Joseph Madeline). Με τον Ροζέ-Λεοπόλντ Χούμελ (Roger-Leopold Hummel), επίσης μαθητής του Ερό, κερδίζουν το δεύτερο βραβείο από το Grand Prix της Ρώμης το 1928 με την σύνθεση του Ξενοδοχείου της Πρεσβείας που θα κτιζόταν σε μια χώρα της ανατολής. Στις 6 Ιουνίου αποφοιτά και ταξιδεύει στη Βενεζουέλα και στις Ηνωμένες Πολιτείες, όπου δουλεύει μαζί με τον αδελφό του στο αρχιτεκτονικό γραφείο των Guilbert και Betelle στο Νιούαρκ του Νιου Τζέρσεϊ. Ωστόσο, το 1929 ο Villanueva επιστρέφει στη Βενεζουέλα και εργάζεται στο Υπουργείο Δημόσιων Έργων ως Διευθυντής Κτιρίων και διακοσμητικών κατασκευών.
Μοντερνισμός (1929-1944)
Ο Βιγιανουέβα επηρεάζεται από τις αντιλήψεις του στενού του φίλου Ωγκύστ Περέ (Auguste Perret). Θεωρεί ότι η αρχιτεκτονική είναι η τέχνη της οργάνωσης του χώρου και εργάζεται πολλές ώρες για να πραγματοποιήσει το πάθος του. Τα πρώτα του σχέδια ήταν για την πόλη του Μαρακάι, που έγινε η πρωτεύουσα της χώρας επί κυβερνήσεως του στρατηγού Χουάν Βισέντε Γκόμες (Juan Vicente Gómez). Εκεί σχεδιάζει την πλατεία Μπολίβαρ, τον Αθλητικό Όμιλο και το ξενοδοχείο Jardín, που γίνεται το κέντρο της κοινωνικής ζωής. Περιλαμβάνει στεγασμένες εκθέσεις και εσωτερικές αυλές και κήπους, συνθετικά στοιχεία που χρησιμοποιεί και στα μεταγενέστερα σχέδιά του. Το 1933 παντρεύεται την Μαργότ Αρισμένδι Αμενγουάλ (Margot Arismendi Amengual), η οποία κατάγεται από μια επιφανή οικογένεια, αποκτάει τέσσερα παιδιά μαζί της και ξεκινά μια ιδιαίτερη οικογενειακή και εργασιακή σχέση με τον πεθερό του, Χουάν Μπερνάρδο Αρισμένδι (Juan Bernardo Arismendi). Το 1935 κατασκευάζει το Μουσείο Καλών Τεχνών στο Καράκας μαζί με τον γλύπτη Φρανσίσκο Ναρβάες (Francisco Narváez) και το 1937 συμμετέχει μαζί με τους Λουίς Μαλαουσένα (Luis Malaussena) και Αντρέ Γκυτόν (André Gutton) στην Διεθνή Έκθεση του Παρισιού σχεδιάζοντας το Περίπτερο της Βενεζουέλας, για το οποίο βραβεύτηκαν με την Ειδική Μνεία. Το ζήτημα της ολοκλήρωσης των τεχνών απασχολούσε πολλούς καλλιτέχνες εκείνη την εποχή και αντανακλάται στα Περίπτερα που δημιουργούν. Ο Βιγιανουέβα μαζί με τους Λεζέ (Leger), Λοράν (Laurens) και Κάλτερ (Calder) συμμετέχουν στο πρόγραμμα: Synthesis of the Arts (σύνθεση των τεχνών) στο University City. Το 1937 σπουδάζει στο Ινστιτούτο Αστικού Σχεδιασμού του Πανεπιστημίου του Παρισιού, και διευρύνει τις πολεοδομικές του γνώσεις. Συμμετέχει στο V CIAM με θέμα ‘στέγαση και ελεύθερος χρόνος’. Το 1939 σχεδιάζει το πρώτο μοντέρνο σχολείο που κτίζεται στη Βεναζουέλα, το Gran Colombia School. Στα έργα του εφαρμόζει τις βασικές αρχές της μοντέρνας αρχιτεκτονικής όπως η απλοποίηση της μορφής και η σημασία της λειτουργικότητας.
Cuidad Universitaria (1944-1970)
Η πανεπιστημιούπολη και τα κτίρια του Universidad Central της Βενεζουέλας θεωρούνται από τα αριστουργήματα του Βιγιανουέβα. Βρίσκονται στην περιοχή Ασιέντα Ιμπάρρα (Hacienda Ibarra), που ανήκε στην οικογένεια του Σιμόν Μπολίβαρ, και συνδέονται με το καινούριο κέντρο της πόλης γύρω από την πλατεία της Βενεζουέλας. Η σύνθεση αυτή απαιτεί τον συνδυασμό πολεοδομικού και αρχιτεκτονικού σχεδιασμού. Πρόκειται για ένα αχανές αστικό συγκρότημα που περιλαμβάνει συνολικά 40 κτίρια και παραμένει μία από τις πιο επιτυχημένες εφαρμογές της μοντέρνας αρχιτεκτονικής στην Λατινική Αμερική. Από τα κτίρια ξεχωρίζουν το Μεγάλο Αμφιθέατρο (Aula Magna) και η Σχολή Αρχιτεκτονικής (School of Architecture). Η ολοκλήρωση του έργου έγινε σταδιακά. Ο Villanueva συνεργάστηκε στενά με όλους τους καλλιτέχνες που συνέβαλαν με τις δημιουργίες τους και επέβλεπε το έργο πάνω από 25 χρόνια, μέχρι τα τέλη του ΄60.
Καλλιτέχνες που συνέβαλαν με το έργο τους
• Ζαν Αρπ (Jean Arp) • Αντρέ Μπλοκ (André Bloc) • Αλεξάντερ Κάλτερ (Alexander Calder) • Γουιλφρέδο Λαμ (Wifredo Lam) • Ανρί Λοράν (Henri Laurens) • Φερνάν Λεζέ (Fernand Léger) • Σοφί Τόιμπερ-Αρπ (Sophie Taeuber-Arp) • Φρανσίσκο Ναρβάες (Francisco Narváez) • Πασκουάλ Ναβαρρο (Pascual Navarro) • Έκτορ Πολέο (Héctor Poleo) • Μπάουλιο Σαλασάρ (Braulio Salazar) • Βίκτορ Βαλέρα (Víctor Valera)
Εξωτερικοί σύνδεσμοι
Κατηγορία:Βενεζουελάνοι αρχιτέκτονες Κατηγορία:Μοντερνιστές αρχιτέκτονες
Μπορίς Λαβρενιόφ
Ο Μπορίς Λαβρενιόφ (στα ρωσικά: Бори́с Лавренёв, Χερσόνα 4 Ιουλίου 1891 – Μόσχα 7 Ιανουαρίου 1959) ήταν Ρώσος συγγραφέας. Το πλήρες πραγματικό του όνομα ήταν Μπορίς Αντρέγεβιτς Σεργκέγιεφ. Μαζί με τον Βσιέβολοντ Ιβανόφ και τον Κονσταντίν Τρενιόφ δημιούργησαν ένα νέο τύπο δράματος στη Ρώσικη λογοτεχνία, το ηρωικό-επαναστατικό δράμα.
Βιογραφία
Ο Μπορίς Αντρέγιεβιτς Σεργκέγιεφ γεννήθηκε στη Χερσόνα, κοντά στην Οδησσό, ο πατέρας του ήταν καθηγητής γλωσσολογίας. Ενώ φοιτούσε στο γυμνάσιο, το έσκασε από το σπίτι του και βρήκε δουλειά ως μούτσος σε ένα πλοίο. Δυο μήνες μετά τον έπιασαν στην Ιταλία και τον έστειλαν πίσω στο σπίτι του. Το 1909 ξεκίνησε σπουδές Νομικής στο Κρατικό Πανεπιστήμιο της Μόσχας, από το οποίο αποφοίτησε το 1915. Δυο χρόνια αργότερα κάνει την πρώτη του λογοτεχνική απόπειρα, δημοσιεύοντας ποιήματα με το ψευδώνυμο Λαβρενιόφ. Εντάσσεται στην ομάδα των φουτουριστών, που ιδρύθηκε από τον Ιγκόρ Σεβεριανίν. Στον Α΄ Παγκόσμιο Πόλεμο υπηρέτησε ως αξιωματικός και στον εμφύλιο που ακολούθησε, εντάχθηκε στον Κόκκινο Στρατό, στάλθηκε στην Ουκρανία όπου υπηρέτησε ως διοικητής τεθωρακισμένων, πληγώθηκε στο πόδι και μετά στάλθηκε στο Τουρκεστάν. Αποστρατεύθηκε την άνοιξη του 1924.
Το ντεμπούτο ως πεζογράφος το κάνει το 1924, δημοσιεύει 3 νουβέλες, που τον κάνουν ευρέως γνωστό, Ο άνεμος, Το χρώμα των άστρων και Ο τεσσαρακοστός πρώτος. Στα τέλη της δεκαετίας του 1920, ήταν μέλος της ένωσης συγγραφέων «Η Κοινοπολιτεία» του Πετρογκράντ. Το 1925 δημοσιεύεται το πρώτο θεατρικό του έργο, με τίτλο Ο καπνός και θέμα την εξέγερση της τσαρικής φρουράς στο Τουρκεστάν. Την ίδια χρονιά το έργο ανεβαίνει με τον τίτλο Η ανταρσία στο θέατρο Μπολσόι του Λένινγκραντ. Το 1927 συμμετέχει στη συγγραφή του συλλογικού έργου Μεγάλες πυρκαγιές (Большие пожары), που δημοσιεύθηκε από το περιοδικό «Огонёк». Το 1927 γράφει και το θεατρικό δράμα Η καταστροφή που θα παίζεται σε διάφορα θέατρα της Σοβιετικής Ένωσης για 30 ολόκληρα χρόνια. Από το 1930 έως το 1932 ήταν μέλος της LOKAF (Ένωση Λογοτεχνών του Κόκκινου Στρατού και Στόλου). Για πολλά χρόνια διετέλεσε πρόεδρος του τμήματος δραματουργών της Ένωσης Συγγραφέων της ΕΣΣΔ. Κατά τη διάρκεια του Β΄ Παγκοσμίου Πολέμου διετέλεσε πολεμικός ανταποκριτής του Ναυτικού. Κατά τη διάρκεια των πολεμικών χρόνων, δημοσίευσε δύο συλλογές διηγημάτων (Οι άνθρωποι της Βαλτικής καπνίζουν πίπες, Άνθρωποι με απλή καρδιά). Στους ηρωικούς υπερασπιστές της Σεβαστούπολης αφιέρωσε το ρομαντικό δράμα Τραγούδι της Μαύρης Θάλασσας.
Μετά τον πόλεμο, ζει ανάμεσα στη Μόσχα και στην ντάτσα του στην περιοχή του Περεντέλκινο. Εκτός της ποίησης και των θεατρικών έργων που γράφει, μεταφράζει έργα Γάλλων θεατρικών συγγραφέων, καθώς και πεζογραφία συγγραφέων της Κεντρικής Ασίας. Το έργο του εμπνέεται από το πνεύμα της σοβιετικής προπαγάνδας που δοξάζει τη δύναμη της κομμουνιστικής χώρας. Το πολιτικό του δράμα Η φωνή της Αμερικής (1949, Βραβείο Στάλιν 1950) είναι ένα προφανές εργαλείο προπαγάνδας κατά τη διάρκεια του Ψυχρού Πολέμου. Ο Λαβρενιόφ ακολουθούσε τόσο τον σοσιαλ-ρεαλισμό όσο και τον σοσιαλ-ρομαντισμό. Ο ίδιος έλεγε ότι προσπάθησε να συνδυάσει "τον υγιή επαναστατικό ρομαντισμό με μια ρεαλιστική άποψη της ζωής". Το 1953 γράφει το τελευταίο του θεατρικό έργο, Λερμοντόφ, το οποίο ανεβαίνει επί σκηνής το 1954 σε μουσική Αράμ Χατσατουριάν. Μόλις λίγο πριν από το θάνατό του άρχισε να γράφει ένα σατιρικό κομμάτι, τον Ακέφαλο Ιππέα, μια καταγγελία της κρατικής γραφειοκρατίας, που όμως θα παραμείνει ημιτελές. Πέθανε ξαφνικά στη Μόσχα στις 7 Ιανουαρίου 1959 και θάφτηκε στο νεκροταφείο Novodevichy.
Το όνομα του Λαβρενιόφ έχει δοθεί στο θέατρο του στόλου της Μαύρης Θάλασσας του ρωσικού ναυτικού και σε μια βιβλιοθήκη της Αγίας Πετρούπολης, στη νήσο Πετρόγραντσκυ (Biblioteka Na Karpovke Im. B. Lavreneva, Naberezhnaya Reki Karpovki 28)
==Επιλεκτική εργογραφία ==
Σημειώσεις
<references group="Σημ" />
Παραπομπές
Κατηγορία:Σοβιετικοί συγγραφείς Κατηγορία:Ρωσική λογοτεχνία Κατηγορία:Ρώσοι λογοτέχνες
Ελληνική γλώσσα στο Ηνωμένο Βασίλειο
Η ελληνική γλώσσα ως προς τη χρήση της στο Ηνωμένο Βασίλειο εμφανίζεται με μία δυναμική, που αναπτύσσεται στους κόλπους της Εκκλησίας, στα ελληνικά πνευματικά σωματεία, στα ελληνικά σχολεία και στον ελληνικό ραδιοφωνικό σταθμό του Λονδίνου.
Ορθόδοξη Εκκλησία
Πιο συγκεκριμένα, ο ελληνισμός της παροικίας συγκεντρώνεται στην Ορθόδοξη Εκκλησία της Αγγλίας. Εκτός από την τέλεση ιερών ακολουθιών, στους ορθόδοξους χριστιανικούς ναούς λαμβάνουν χώρα δραστηριότητες που έχουν στόχο τη συσπείρωση των μελών της Ελληνικής Κοινότητας.
Οργανώσεις και σωματεία
Επίσης, στη χώρα βρίσκονται περί τις 80 πολιτιστικές, πολιτικές και ψυχαγωγικές οργανώσεις και σωματεία. Αρκετές από αυτές συντονίζονται από Έλληνες της Κύπρου, οι οποίοι κατά καιρούς μετανάστευσαν στη Βρετανία. Μεταξύ των προτεραιοτήτων τους είναι και η παροχή βοήθειας με την οργάνωση απογευματινών σχολείων, ώστε να κατακτηθεί η ελληνική γλώσσα.
Πολιτιστικοί φορείς
Το Θέατρο Τέχνης, το οποίο ιδρύθηκε το 1957, επίσης δραστηριοποιείται έντονα με παραστάσεις στα ελληνικά. Πολύ συχνά προσκαλεί θιάσους από την Ελλάδα, εξασφαλίζοντας την ευκαιρία για να ακούγεται η ελληνική γλώσσα περισσότερο και να έχει πιο συχνή παρουσία. Παράλληλα, παρουσιάζονται συχνά παιδικές παραστάσεις από την Παιδική Σκηνή του ιδίου θεάτρου (που συστάθηκε το 1987), με κλασικά έργα που είναι διασκευασμένα για τα παιδιά, όπως κωμωδίες του Αριστοφάνη. Εκτός αυτού, το Ίδρυμα Ελληνικού Πολιτισμού έχει παράρτημα στο Λονδίνο και δραστηριοποιείται στο χώρο προώθησης του ελληνικού πολιτισμού, με εκθέσεις, διαλέξεις και παρουσιάσεις βιβλίων με θέμα τον ελληνικό πολιτισμό και την ελληνική γλώσσα. Πέρα από αυτά, το Ίδρυμα αυτό φρόντισε να διαμορφώσει πρόγραμμα διδασκαλίας της ελληνικής, κυρίως για ξένους, καθώς ένας από τους στόχους του είναι η διάδοση της ελληνικής γλώσσας στο εξωτερικό. Συναφές με το προηγούμενο είναι και το Ελληνικό Κέντρο του Λονδίνου, το οποίο επίσης αναπτύσσει δραστηριότητες με στόχο κυρίως την προώθηση του ελληνικού πολιτισμού, που περιλαμβάνουν μεταξύ των άλλων, συναυλίες, μουσικές και θεατρικές παραστάσεις και εκθέσεις.
Εκπαιδευτικοί φορείς
Συχνές ευκαιρίες για χρήση της ελληνικής γλώσσας παρέχονται επίσης στο Λύκειο Ελληνίδων Λονδίνου, όπως επίσης και στην Εταιρεία Ελλήνων Επιστημόνων. Εκεί ανάμεσα στα άλλα γίνεται διδασκαλία ελληνικών χορών και προβάλλεται η ελληνική λαϊκή μουσική. Στις δραστηριότητες του Λυκείου Ελληνίδων μετέχουν παιδιά όλων των ηλικιών, κυρίως στις εορταστικές εκδηλώσεις και στα μαθήματα χορού.
ΜΜΕ
Σημείο αναφοράς για ολόκληρη την ελληνική παροικία στο Λονδίνο αποτελεί και ο Ραδιοφωνικός Σταθμός του Λονδίνου, ο οποίος συνεργάζεται με τους εκπαιδευτικούς φορείς και συντελεί στη διδασκαλία της ελληνικής γλώσσας και του ελληνικού πολιτισμού μέσω του ραδιοφώνου. Απευθύνεται κυρίως σε παιδιά που γεννήθηκαν στο Ηνωμένο Βασίλειο και δεν έχουν τη δυνατότητα να φοιτούν στο Ελληνικό Παροικιακό Σχολείο. Τα παιδιά αυτά επικοινωνούν άμεσα μέσω αφιερώσεων στο ραδιοφωνικό σταθμό με τους Έλληνες όχι μόνο στη Βρετανία αλλά και σε Αυστραλία και Νότια Αφρική.
Βιβλιογραφία
Κατηγορία:Ελληνόγλωσση εκπαίδευση Κατηγορία:Ελληνική γλώσσα Κατηγορία:Γλώσσες του Ηνωμένου Βασιλείου
Μαξ Μπορν
Ο Μαξ Μπορν (γερμανικά: Max Born, Μπρεσλάου, 11 Δεκεμβρίου 1882 – Γκέτινγκεν, 5 Ιανουαρίου 1970) ήταν Γερμανός μαθηματικός και φυσικός εβραϊκής καταγωγής, που συνέβαλε στη θεμελίωση της κβαντομηχανικής. Το 1954 του απονεμήθηκε το Βραβείο Νόμπελ Φυσικής για την ερμηνεία που έδωσε στην κυματοσυνάρτηση του Έρβιν Σρέντιγκερ.
Ο Μπορν υπήρξε ένας εκ των 11 που υπέγραψαν το Μανιφέστο Ράσελ - Αϊνστάιν, το οποίο υπογράμμιζε τους κινδύνους της χρήσης πυρηνικών όπλων. Ήταν προσωπικός φίλος με τον Αϊνστάιν, με τον οποίο διαφωνούσαν για την ισχύ της κβαντομηχανικής. Σε ένα γράμμα του Αϊνστάιν προς τον Μπορν αναφέρεται η περίφημη φράση «Ο θεός δεν παίζει ζάρια».
Πρώτα χρόνια και σπουδές
Ο Μπορν γεννήθηκε στο Μπρεσλάου του Βασιλείου της Πρωσίας, το σημερινό Βρότσλαβ της Πολωνίας, από Γερμανοεβραίους γονείς : Τον Γκούσταφ Γιάκομπ Μπορν (1851-1900), ανατόμο και εμβρυολόγο, καθηγητή της εμβρυολογίας στο Πανεπιστήμιο του Μπρεσλάου, και τη σύζυγό του Μαργκαρέτε («Γκρέτσεν»), το γένος Κάουφμαν, από μία οικογένεια βιομηχάνων. Η μητέρα του πέθανε όταν ο Μαξ ήταν 4 ετών, στις 29 Αυγούστου 1886. Ο Μαξ είχε μία αδελφή, την Κάτε, η οποία γεννήθηκε το 1884, και έναν ετεροθαλή αδελφό, τον Βόλφγκανγκ, από τον δεύτερο γάμο του πατέρα του, με την Μπέρθα Λίπσταϊν. Αργότερα ο Βόλφγκανγκ έγινε καθηγητής της ιστορίας της τέχνης στο City College της Νέας Υόρκης.
Ο Μπορν πήγε στο «Γυμνάσιο Βασιλέως Γουλιέλμου» (König-Wilhelm-Gymnasium) στο Μπρεσλάου και μετά εισάχθηκε στο Πανεπιστήμιο της πόλης, το 1901. Το γερμανικό πανεπιστημιακό σύστημα επέτρεπε στους φοιτητές να κινούνται εύκολα από το ένα πανεπιστήμιο στο άλλο, κι έτσι πέρασε κάποια εξάμηνα στο Πανεπιστήμιο της Χαϊδελβέργης (1902) και στο Πανεπιστήμιο της Ζυρίχης (1903). Οι συμφοιτητές του στο Μπρεσλάου Ότο Τέπλιτς και Ερνστ Χέλινγκερ πληροφόρησαν τον Μπορν για το Πανεπιστήμιο του Γκέτινγκεν, και ο Μπορν πήγε εκεί τον Απρίλιο του 1904. Στο Γκέτινγκεν συνάντησε τρεις φημισμένους μαθηματικούς: τους Χίλμπερτ, Κλάιν και Χέρμαν Μινκόφσκι. Πολύ σύντομα, ο Μπορν συνδέθηκε στενά με τους δύο τελευταίους, επωφελούμενος όμως και από το διανοητικό μέγεθος του Χίλμπερτ. Ο Χίλμπερτ έγινε ο μέντοράς του όταν τον επέλεξε ως να γίνει ο πρώτος που κατέλαβε την άμισθη θέση του βοηθού. Ο Μινκόφσκι πάλι ήταν γνωστός της μητριάς του Μπορν, της Μπέρτα, από μαθήματα χορού στην Καινιξβέργη, οπότε ο Μπορν πήγαινε πότε-πότε στο σπίτι των Μινκόφσκι για γεύμα τις Κυριακές.
Το 1906 ο Μπορν κέρδισε ένα βραβείο πάνω στην ελαστικότητα, ένα θέμα των εφαρμοσμένων μαθηματικών, και η εργασία του αυτή μπορούσε να γίνει η διδακτορική διατριβή του, όπως και έγινε με επιβλέποντα τον Καρλ Ρούνγκε και εξεταστές τους Βόλντεμαρ Φόικτ και Καρλ Σβάρτσιλντ. Ο Μπορν ανέπτυξε τις εξισώσεις για τις συνθήκες σταθερότητας κι έφτιαξε μία συσκευή που μπορούσε να δοκιμάσει τις προβλέψεις του πειραματικά. Τον Ιούλιο του 1906 πέρασε την προφορική του εξέταση και πήρε το διδακτορικό του στα μαθηματικά με άριστα (magna cum laude).
Το 1905 ο Αϊνστάιν δημοσίευσε τη θεμελιώδη εργασία του για την ειδική θεωρία της σχετικότητας. Αυτό κίνησε το ενδιαφέρον του Μπορν, ο οποίος άρχισε να ερευνά το θέμα. Μαθαίνοντας τότε πως ο παλιός του καθηγητής, ο Μινκόφσκι, ερευνούσε σχετικά, του έγραψε τα αποτελέσματά του και ο Μινκόφσκι του ζήτησε να επιστρέψει στο Γκέτινγκεν και να εκπονήσει τη διατριβή του επί υφηγεσία εκεί, όπως και έγινε. Ο Τέπλιτς βοήθησε τον Μπορν να προπονηθεί στην άλγεβρα των πινάκων, ώστε να εργασθεί με τους πίνακες του τετραδιάστατου χώρου Μινκόφσκι στο σχέδιο του τελευταίου να συμφιλιώσει τη σχετικότητα με την ηλεκτροδυναμική. Οι Μπορν και Μινκόφσκι συνεργάσθηκαν καλά και σημείωσαν πρόοδο, αλλά ο Μινκόφσκι πέθανε ξαφνικά από σκωληκοειδίτιδα στις 12 Ιανουαρίου 1909. Οι φοιτητές των μαθηματικών ανέθεσαν στον Μπορν να εκφωνήσει επικήδειο για λογαριασμό τους.
Ο Μπορν προσπάθησε να παρουσιάσει τα αποτελέσματα των ερευνών τους σε μία συνάντηση της Εταιρείας Μαθηματικών του Γκέτινγκεν λίγες εβδομάδες αργότερα, αλλά προτού προχωρήσει πολύ στην ομιλία του προκλήθηκε δημόσια από τους Κλάιν και Μαξ Άμπραχαμ, που απέρριπταν τη θεωρία της σχετικότητας, και υποχρεώθηκε να διακόψει τη διάλεξη. Ωστόσο, οι Χίλμπερτ και Ρούνγκε ενδιαφέρθηκαν για την εργασία και, μετά από συζητήσεις μαζί του, πείσθηκαν για τη λογική των αποτελεσμάτων του, πείθοντάς τον να την ξαναπαρουσιάσει. Αυτή τη φορά δεν τον διέκοψαν και ο Φοκτ προσφέρθηκε να στηρίξει τη διατριβή του για υφηγεσία. Ο Μπορν δημοσίευσε την εργασία ως άρθρο στο «Η θεωρία των άκαμπτων σωμάτων στην κινηματική της Αρχής της Σχετικότητας», που εισήγαγε την έννοια της ακαμψίας του Μπορν. Στις 23 Οκτωβρίου ο Μπορν παρουσίασε τη διατριβή του με θέμα το ατομικό πρότυπο του Τόμσον..
Βερολίνο και Φραγκφούρτη
Ο Μπορν εγκαταστάθηκε αρχικώς ως φροντιστής φοιτητών στο Γκέτινγκεν σε ένα σπίτι με ενοικιαζόμενα δωμάτια, στο οποίο διέμενε τότε και ο Τέοντορ φον Κάρμαν, που δίδασκε τότε ως βοηθός στο Πανεπιστήμιο. Συχνός επισκέπτης τους εκεί ήταν ο Πάουλ Πέτερ Έβαλντ, τότε υποψήφιος διδάκτορας με τον Άρνολντ Σόμμερφελντ, ο οποίος τον είχε «δανίσει» στον Χίλμπερτ στο Γκέτινγκεν ως ειδικό βοηθό για τη φυσική. Ο Ρίχαρντ Κούραντ αποκαλούσε τους παραπάνω νέους επιστήμονες «η εσωτερική ομάδα».
Το 1912 ο Μπορν συνάντησε τη Χέντβιχ Έρενμπεργκ, κόρη ενός καθηγητή της Νομικής του Πανεπιστημίου της Λειψίας και φίλη της κόρης του Καρλ Ρούνγκε. Στις 2 Αυγούστου 1913 ο Μπορν και η Χέντβιχ παντρεύτηκαν. Αυτό υπήρξε μία από τις αιτίες που τον έπεισαν να βαπτισθεί Λουθηρανός Χριστιανός, τον Μάρτιο του 1914, παρότι θεωρούσε «τις θρησκευτικές ομολογίες και Εκκλησίες ασήμαντα πράγματα» και παρότι και ο πατέρας της συζύγου του είχε εβραϊκή καταγωγή. Μια άλλη αιτία ήταν μάλλον η επιθυμία του να ενσωματωθεί στη γερμανική κοινωνία. Από τον γάμο τους, το ζεύγος απέκτησε τρία τέκνα: δύο κόρες, την Ιρένε (γεννήθηκε το 1914) και τη Μαργκαρέτε (ή «Γκρίτλι», γενν. το 1915), και έναν γιο, τον Γκούσταφ, μετέπειτα καθηγητή της φαρμακολογίας στο Κέιμπριτζ και στο Κινγκ'ς Κόλετζ, που γεννήθηκε το 1921. Παππούς της συζύγου του από τη μητέρα της ήταν ο Ρούντολφ Γέριγκ.
Μέχρι το τέλος του 1913 ο Μπορν είχε δημοσιεύσει 27 ερευνητικές εργασίες, μεταξύ των οποίων σημαντική έρευνα πάνω στη θεωρία της σχετικότητας και στη δυναμική των κρυσταλλικών πλεγμάτων. Το 1914 δέχθηκε μία επιστολή από τον Μαξ Πλανκ, που του εξηγούσε ότι μία νέα έδρα έκτακτου καθηγητή στη θεωρητική φυσική είχε δημιουργηθεί στο Πανεπιστήμιο του Βερολίνου. Η έδρα είχε προσφερθεί στον Μαξ φον Λάουε, αλλά εκείνος είχε απορρίψει την προσφορά. Ο Μπορν δέχθηκε. Αλλα ο Α΄ Παγκόσμιος Πόλεμος είχε ήδη ξεσπάσει και λίγο μετά την άφιξή του στο Βερολίνο το 1915 ο Μπορν κατατάχθηκε, αρχικώς σε μία μονάδα σηματωρών και μετά στην Artillerie-Prüfungs-Kommission, την επιτροπή ερευνών πυροβολικού του γερμανικού στρατού, στο Βερολίνο, υπό τον Γερμανοεβραίο ατομικό φυσικό Ρούντολφ Λάντενμπουργκ (1882-1952). Στο Βερολίνο ο Μπορν συνδέθηκε με στενή φιλία με τον Αϊνστάιν, που θα διαρκούσε ισοβίως. Ο Αϊνστάιν έγινε τακτικός επισκέπτης στο σπίτι των Μπορν. Λίγες ημέρες μετά τη λήξη του πολέμου, ο Μπορν απολύθηκε από τον στρατό και τον ίδιο μήνα μία τυχαία συνάντηση με τον Φριτς Χάμπερ οδήγησε σε μία συζήτηση του τρόπου με τον οποίο σχηματίζεται μία ετεροπολική ένωση από ιόντα όταν ένα μέταλλο αντιδρά με ένα αλογόνο, κάτι που σήμερα ονομάζεται κύκλος Μπορν-Χάμπερ.
Πριν ακόμα φθάσει ο Μπορν στο Βερολίνο, ο φον Λάουε είχε αλλάξει γνώμη και επικοινώνησε μαζί του ώστε να ανταλλάξουν θέσεις. Ο Μπορν δέχθηκε και πάλι, και έτσι, τον Απρίλιο του 1919 έγινε τακτικός πλέον καθηγητής και διευθυντής του Ινστιτούτου Θεωρητικής Φυσικής στο Πανεπιστήμιο της Φραγκφούρτης. Αλλά και εκεί δέχθηκε κρούση από το παλιό του πανεπιστήμιο του Γκέτινγκεν, που ζητούσε τον διάδοχο του Πέτερ Ντεμπάι στη θέση του διευθυντή του Ινστιτούτου Φυσικής. Ο Μπορν ζήτησε τη γνώμη του Αϊνστάιν, ο οποίος τον συμβούλεψε: «Η θεωρητική φυσική θα ευδοκιμήσει εκεί που θα συμβεί να είσαι εσύ: δεν υπάρχει άλλος Μπορν στη Γερμανία σήμερα.» Ο Μπορν πέτυχε διαπραγματευόμενος την ίδρυση μιας έδρας εκεί για τον παλαιό του φίλο Τζέιμς Φρανκ.
Γκέτινγκεν
thumb|right|Το Συνέδριο του Solvay το 1927. Ο Μπορν είναι δεύτερος από τα δεξιά στη δεύτερη σειρά, ανάμεσα στους [[Λουί ντε Μπρολί και Νιλς Μπορ.]] Για τα 12 χρόνια που πέρασε στο Γκέτινγκεν με τον Φρανκ, ο Μπορν είχε έναν συνεργάτη με τον οποίο μοιραζόταν τις ίδιες απόψεις σε βασικά επιστημονικά θέματα — μεγάλο πλεονέκτημα για τη διδασκαλία και την έρευνα σε έναν αναπτυσσόμενο κλάδο όπως η κβαντομηχανική. Την ίδια στενή συνεργασία είχε ο Μπορ με τον φυσικό Άρνολντ Σόμμερφελντ στο Μόναχο. Οι Μπορν και Σόμμερφελντ όχι απλώς είχαν την ίδια προσέγγιση ως προς τη χρήση της πειραματικής φυσικής για την επαλήθευση των θεωριών τους, αλλά όταν ο δεύτερος πήγε για διαλέξεις στις ΗΠΑ το 1922, έστειλε τον φοιτητή του Βέρνερ Χάιζενμπεργκ ως βοηθό στον Μπορν. Ο Χάιζενμπεργκ επέστρεψε στο Γκέτινγκεν το 1923 και ολοκλήρωσε εκεί τη διατριβή του επί υφηγεσία υπό τον Μπορν το 1924, εργαζόμενος μετά εκεί για λίγο ως ιδιωτικός δάσκαλος.
Το 1925 οι Μπορν και Χάιζενμπεργκ διετύπωσαν μία νέα προσέγγιση της κβαντομηχανικής, με αλγεβρικούς πίνακες: Στις 9 Ιουλίου, ο Χάιζενμπεργκ παρέδωσε στον Μπρον για έλεγχο και δημοσίευση μία εργασία με τίτλο Über quantentheoretische Umdeutung kinematischer und mechanischer Beziehungen («Επί της κβαντικής επανερμηνείας των κινηματικών και μηχανικών σχέσεων»). Διαβάζοντάς τη ο Μπορν αναγνώρισε τον φορμαλισμό ως ικανό να μεταφερθεί στην και να επεκταθεί με τη συστηματική γλώσσα των πινάκων, την οποία είχε μάθει με τον Γιάκομπ Ροζάνες στο Μπρεσλάου.
Μέχρι τότε οι πίνακες χρησιμοποιούνταν σπανίως από τους φυσικούς. Ο Γκούσταφ Μίε τους είχε εφαρμόσει σε μία εργασία στην ηλεκτροδυναμική το 1912 και ο Μπορν στην εργασία του για τους κρυστάλλους το 1921. Αλλά η άλγεβρα με τον πολλαπλασιασμό πινάκων δεν είχαν εισαχθεί σε αυτές τις εργασίες, όπως απαιτήθηκε στην κβαντομηχανική. Με τη βοήθεια του πρώην φοιτητή του Πασκουάλ Γιόρνταν, ο Μπορν άρχισε τη μεταφορά και την επέκταση των ιδεών του Χάιζενμπεργκ στη νέα γλώσσα, και υπέβαλαν την εργασία τους προς δημοσίευση. Μία συνέχεια υποβλήθηκε πριν το τέλος του έτους με τα ονόματα και των τριών. Περιείχε την εκπληκτική διατύπωση:
Ο Μπορν εξεπλάγη όταν έμαθε πως ο Πολ Ντιράκ είχε σκεφθεί πάνω στις ίδιες γραμμές με τον φοιτητή του. Σύντομα ο Βόλφγκανγκ Πάουλι χρησιμοποίησε τη νέα προσέγγιση για να υπολογίσει τις ιδιοτιμές της ενέργειας του ατόμου του υδρογόνου, και βρήκε πως συμφωνούσαν με το γνωστό πρότυπο του Μπορ. Η άλλη σημαντική προσέγγιση αναπτύχθηκε από τον Έρβιν Σρέντινγκερ, που χρησιμοποίησε την κυματική, κάτι που προσέλκυσε πολλούς εκείνη την εποχή καθώς προσέφερε τη δυνατοτητα της επιστροφής στην αιτιοκρατική κλασική φυσική. Ωστόσο, ο Μπορν δεν προσυπέγραφε την αιτιοκρατική προσέγγιση, εφόσον δεν υποστηριζόταν από το πείραμα και προχώρησε στη διατύπωση της σήμερα καθιερωμένης ερμηνείας της κυματοσυναρτήσεως ως συναρτήσεως πυκνότητας πιθανότητας στην Εξίσωση Σρέντινγκερ, την οποία και δημοσίευσε τον Ιούλιο του 1926.
Σε μία επιστολή του στον Μπορν με ημερομηνία 4 Δεκεμβρίου 1926, ο Αϊνστάιν έγραψε το περίφημο σχόλιό του για την κβαντομηχανική: "«Η κβαντομηχανική είναι ασφαλώς επιβλητική. Αλλά μια φωνή μέσα μου μού λέει πως δεν είναι ακόμα η πραγματική θεωρία. Μάς πληροφορεί για πάρα πολλά, αλλά δεν μάς φέρνει στ' αλήθεια πλησιέστερα στο μυστικό του «Παλαιού των ημερών». Εγώ, εν πάση περιπτώσει, είμαι πεπεισμένος ότι Εκείνος δεν παίζει ζάρια.»"
Η παραπάνω πρόταση έγινε γνωστή και αναφέρεται συχνά ως «ο Θεός δεν παίζει ζάρια».
Το 1928 πάντως ο Αϊνστάιν πρότεινε τους Χάιζενμπεργκ, Μπορν και Γιόρνταν για το Βραβείο Νόμπελ Φυσικής, αλλά μόνο ο πρώτος κέρδισε το Βραβείο Νόμπελ του 1932, ενώ οι Σρέντινγκερ και Ντιράκ μοιράστηκαν το Νόμπελ του 1933. Στις 25 Νοεμβρίου 1933 ο Μπορν έλαβε ένα γράμμα από τον Χάιζενμπεργκ, στο οποίο ανέφερε ότι είχε θέμα με τη συνείδησή του για το ότι αυτός μόνο είχε ανταμειφθεί με το Βραβείο «για δουλειά που είχε γίνει συνεργατικά στο Γκέτινγκεν — από εσένα, τον Γιόρνταν και μένα». Συνέχιζε λέγοντας πως η συνεισφορά των Μπορν και Γιόρνταν στην κβαντομηχανική δεν μπορεί να αναιρεθεί από «μία λάθος απόφαση εκ των έξω». Το 1954 επίσης, ο Χάιζενμπεργκ έγραψε ένα άρθρο που τιμούσε τον Πλανκ για τη διαίσθησή του το 1900, όπου πιστώνει στους Μπορν και Γιόρνταν την τελική μαθηματική διατύπωση της μηχανικής των πινάκων και υπογραμμίζει το πόσο σημαντικές ήταν οι συνεισφορές τους στην κβαντομηχανική, παρά το ότι δεν «αναγνωρίσθηκαν κατάλληλα δημοσίως».
Μεταξύ όσων εκπόνησαν διδακτορική διατριβή υπό την επίβλεψη του Μπορν στο Γκέτινγκεν ήταν και οι Μαξ Ντελμπρύκ, Ζήγκφριντ Φλύγκε, Φρήντριχ Χουντ, Πασκουάλ Γιόρνταν, Μαρία Γκέπερτ-Μάγιερ (μαζί με την Μαρία Κιουρί οι μοναδικές γυναίκες κάτοχοι Νόμπελ Φυσικής), Λόταρ Βόλφγκανγκ Νόρντχαϊμ, Ρόμπερτ Οπενχάιμερ και Βίκτορ Βάισκοπφ. Βοηθοί του Μπορν στο Ινστιτούτο Φυσικής του Πανεπιστημίου του Γκέτινγκεν ήταν μεταξύ άλλων και οι Ενρίκο Φέρμι, Χάιζενμπεργκ, Γκέρχαρντ Χέρτσμπεργκ, Φρήντριχ Χουντ, Πασκουάλ Γιόρνταν, Βόλφγκανγκ Πάουλι, Λεόν Ροζενφέλντ, Έντουαρντ Τέλερ και Γιουτζίν Γουίγκνερ. Ο Βάλτερ Χάιτλερ έγινε βοηθός του Μπορν το 1928 και ολοκλήρωσε τη διατριβή του για υφηγεσία υπό την επίβλεψή του το 1929. Από τους παραπάνω, οι Ντελμπρύκ και Γκέπερτ-Μάγιερ τιμήθηκαν αργότερα με Βραβείο Νόμπελ.
Τα ύστερα χρόνια
thumb|right|upright|Ο τάφος του Μπορν στο Γκέτινγκεν, με επίγραμμα την [[Αρχή της απροσδιοριστίας, την οποία ο Μπορν θεμελίωσε με αυστηρά μαθηματικό τρόπο.]] Τον Ιανουάριο του 1933 το Ναζιστικό Κόμμα ανέλαβε την εξουσία στη Γερμανία. Τον Μάιο ο Μπορν ήταν ένας από τους 6 Εβραίους καθηγητές του Πανεπιστημίου του Γκέτινγκεν που τέθηκαν σε αμειβόμενη διαθεσιμότητα. Ο Μπορν άρχισε να αναζητεί νέα θέση στις ΗΠΑ, γράφοντας στη Γκέπερτ-Μάγιερ και στον Ρούντι Λάντενμπουργκ. Και άλλες προσφορές ωστόσο άρχισαν σύντομα να καταφθάνουν και ο Μπορν δέχθηκε εκείνη του Κολεγίου του Αγίου Ιωάννου στο Πανεπιστήμιο του Κέιμπριτζ. εκεί συνέγραψε ένα εκλαϊκευτικό βιβλίο, το The Restless Universe, και ένα πανεπιστημιακό σύγγραμμα, την Ατομική Φυσική, που σύντομα έγινε ένα από τα βασικά κείμενα πάνω στο θέμα, φθάνοντας τις επτά εκδόσεις. Σύντομα η οικογένειά του εγκαταστάθηκε στην Αγγλία και οι κόρες του αρραβωνιάστηκαν: Η Ιρένε με τον Ουαλό Μπρίνλεϋ (Μπρυν) Νιούτον-Τζων (με τον οποίο απέκτησαν την Ολίβια Νιούτον-Τζων) και η Μαργκαρέτε με τον θεωρητικό φυσικό Μωρίς Πράις (Maurice Pryce)..
Η θέση του Μπορν στο Κέιμπριτζ ήταν προσωρινή, οπότε αποδέχθηκε μία προσφορά από τον Τσαντρασεκάρα Ράμαν να διδάξει στην Μπανγκαλόρ το 1935, θεωρώντας ότι θα έπαιρνε μόνιμη θέση εκεί, αλλά το Ινδικό Ινστιτούτο Επιστήμης δεν δημιούργησε μία επιπλέον θέση για αυτόν. Τον Νοέμβριο του 1935 το ναζιστικό καθεστώς αφαίρεσε τη γερμανική υπηκοότητα από τα μέλη της οικογένειας Μπορν, καθιστώντας τους επισήμως απάτριδες. Ο Μπορν σκέφθηκε επίσης να δεχθεί μία προσφορά από τον Πιοτρ Καπίτσα στη Μόσχα, και μάλιστα άρχισε να παίρνει μαθήματα ρωσικής γλώσσας. Αλλά τότε ο Τσαρλς Γκάλτον Ντάργουιν (ο εγγονός του Καρόλου Δαρβίνου) τον ρώτησε αν θα εξέταζε την πιθανότητα να τον διαδεχθεί στην έδρα Φυσικής Φιλοσοφίας Tait στο Πανεπιστήμιο του Εδιμβούργου και αμέσως ο Μπορν του εξέφρασε το έντονο ενδιαφέρον του, αναλαμβάνοντας τελικώς τη θέση τον Οκτώβριο του 1936.
Στο Εδιμβούργο ο Μπορν προήγαγε τη διδασκαλία της μαθηματικής φυσικής. Είχε εκεί δύο Γερμανούς βοηθούς, τους E. Βάλτερ Κέλερμαν και Κλάους Φουχς, και μαζί τους συνέχισε να διερευνά τη μυστηριώδη συμπεριφορά των ηλεκτρονίων. Ο Μπορν έγινε Εταίρος της Βασιλικής Εταιρείας του Εδιμβούργου το 1937 και της Βασιλικής Εταιρείας του Λονδίνου τον Μάρτιο του 1939. Το 1939 έβγαλε όσους περισσότερους συγγενείς και φίλους μπορούσε έξω από τη Γερμανία, μεταξύ των οποίων και την αδελφή του Κάτε, καθώς και τις κόρες του φίλου του Χάινριχ Ράους φον Τράουμπενμπεργκ. Η Χέντι λειτουργούσε ένα γραφείο που τοποθετούσε νέες Εβραίες σε θέσεις εργασίας. Ο Μπορν απέκτησε τη βρετανική υπηκοότητα στις 31 Αυγούστου 1939, μία ημέρα πριν ξεσπάσει ο Β΄ Παγκόσμιος Πόλεμος.
Ο Μπορν παρέμεινε στο Εδιμβούργο μέχρι που έφθασε σε ηλικία συνταξιοδοτήσεως το 1952, οπότε και αποσύρθηκε στο Μπατ Πυρμόντ της Δυτικής πλέον Γερμανίας, από το 1954.. Τον Οκτώβριο εκείνης της χρονιάς έμαθε ότι του απονεμήθηκε το Βραβείο Νόμπελ. Οι συνάδελφοί του φυσικοί δεν είχαν πάψει ποτέ να υποβάλλουν την υποψηφιότητά του. Το αιτιολογικό για τη βράβευση ήταν η «θεμελιώδης έρευνα στην κβαντομηχανική, ιδίως στη στατιστική ερμηνεία της κυματοσυναρτήσεως» — ένα πεδίο στο οποίο είχε εργασθεί μόνος του. Στη διάλεξή του για το Νόμπελ αναφέρθηκε στις φιλοσοφικές συνέπειες του έργου του: "«Πιστεύω ότι ιδέες όπως η απόλυτη βεβαιότητα, η απόλυτη ακρίβεια, η «τελική αλήθεια», κλπ. αποτελούν κατασκευάσματα της φαντασίας, τα οποία δεν θα πρέπει να αναμιγνύονται σε κανένα πεδίο της επιστήμης. Από την άλλη πλευρά, κάθε πρόταση πιθανότητας είναι είτε ορθή, είτε λανθασμένη από την οπτική γωνία της θεωρίας πάνω στην οποία βασίζεται. Αυτή η χαλάρωση της νοήσεως (Lockerung des Denkens) μού φαίνεται ότι είναι η μεγαλύτερη ευλογία που μάς έχει προσφέρει η σύγχρονη επιστήμη. Γιατί η πίστη σε μία μοναδική αλήθεια και στην κατοχή της από κάποιον άνθρωπο αποτελεί τη ρίζα όλων των κακών στον κόσμο.»"
Μετά τη συνταξιοδότησή του, ο Μπορν συνέχισε το επιστημονικό του έργο και επιμελήθηκε νέες εκδόσεις των βιβλίων του. Απεβίωσε στο νοσοκομείο του Γκέτινγκεν το 1970, σε ηλικία 87 ετών, και τάφηκε στο εκεί νεκροταφείο, στο οποίο είναι θαμμένοι και οι Βάλτερ Νερνστ, Βίλχελμ Βέμπερ, Μαξ φον Λάουε, Ότο Χαν, Μαξ Πλανκ και Ντάβιντ Χίλμπερτ. Η σύζυγός του Χέντι πέθανε το 1972.
Εργογραφία
Ο Μπορν συνέγραψε αρκετά ημι-εκλαϊκευμένα βιβλία και πανεπιστημιακά συγγράμματα-μονογραφίες. Τα έργα του για την ατομική φυσική και την οπτική θεωρούνται κλασικά στους τομείς τους και εκδίδονται ακόμα. Ακολουθεί ένας κατάλογος των σημαντικότερων έργων του Μπορν:
Βιβλιογραφικές πηγές
Μπορν Μπορν Κατηγορία:Γερμανοί νομπελίστες Κατηγορία:Γερμανοεβραίοι Κατηγορία:Φυσικοί του 20ού αιώνα Κατηγορία:Μέλη της Εθνικής Ακαδημίας Επιστημών των Ηνωμένων Πολιτειών
Μπρόντμπυ ΙΦ
Η Μπρόντμπυ ΙΦ (δανικά: Brøndby IF, ) είναι ποδοσφαιρικός σύλλογος από τη Δανία με έδρα το Μπρόντμπυβεστερ του Δήμου Μπρόντμπυ, στα δυτικά προάστια της Κοπεγχάγης και αποτελεί τη μεγαλύτερη ποδοσφαιρική ομάδα στη Δανία, με περίπου 2.000 μέλη. Ο σύλλογος είναι επίσης γνωστός και με το ακρωνύμιο BIF.
Ιδρύθηκε το 1964 με συγχώνευση μεταξύ δύο τοπικών συλλόγων του Μπρόντμπυ. Έχει κερδίσει 11 Πρωταθλήματα και 7 Κύπελλα Δανίας, δεδομένου ότι ο σύλλογος προσχώρησε στην πρώτη κατηγορία το 1981.
Από την ίδρυση της ΦΚ Κοπεγχάγης το 1992, οι δύο σύλλογοι είχαν άγριο ανταγωνισμό, ενώ το ντέρμπι μεταξύ των δύο πλευρών που ονομάζεται «New Firm», προσελκύει τους περισσότερους φιλάθλους στο δανέζικο ποδόσφαιρο. Το διάστημα 1985-2005 ο σύλλογος κέρδισε το πρωτάθλημα 10 φορές και δεδομένου του ότι από το 1985, ο σύλλογος έχει τερματίσει στις τρεις πρώτες θέσεις μόνο τέσσερις φορές. Κατά το διάστημα αυτό, η Μπρόντμπυ κέρδιζε τουλάχιστον ένα τρόπαιο ή μετάλλιο κάθε περίοδο εκτός από το 1992 και το 2012.
Εξωτερικοί σύνδεσμοι
Κατηγορία:Ποδοσφαιρικές ομάδες Δανίας Κατηγορία:Ιδρύσεις ποδοσφαιρικών ομάδων το 1964
Ρότσεστερ
Η ονομασία Ρότσεστερ (Rochester) μπορεί να αναφέρεται:
Πέτρος ο Ερημίτης
Ο Πέτρος ο Ερημίτης (Pierre l'Ermite, 1053 - 8 Ιουλίου 1115), γνωστός και σαν Πέτρος της Αμιένης, ήταν Γάλλος ιερωμένος (μοναχός)
Βιογραφία
Γεννήθηκε στην Πικαρδία, Γαλλία το 1053. Ο Ερημίτης μετατράπηκε σε σφοδρό υπέρμαχο των Σταυροφοριών, λόγω κακομεταχείρησης που υπέστη από τους Σελτζούκους, κατά τη διάρκεια μιας επίσκεψής του στους Αγίους Τόπους. Σε συνεργασία με τον Πάπα Ουρβανό Β' που ήταν ο οργανωτής της, τέθηκε επικεφαλής της Α' Σταυροφορίας (1095), από κοινού με τον ιππότη Βαλέριο τον Ακτήμονα.
Η Σταυροφορία κατέληξε σε πανωλεθρία, με συνέπεια ο Πέτρος να διασωθεί δύσκολα και στη συνέχεια να ενταχθεί σε ένα έτερο τάγμα σταυροφόρων, υπό την ηγεσία του Γοδεφρείγου Μπουγιόν.
Ο Πέτρος ο Ερημίτης πήρε μέρος στις εκστρατείες για την κατάληψη των πόλεων της Αντιόχειας (1097) και της Ιερουσαλήμ (1099). Πέθανε στη Λιέγη, Βέλγιο, το 1115.
Πηγή
Κατηγορία:Σταυροφορίες Κατηγορία:Μοναχοί
Νόμος 4014/2011
Ο νόμος του ελληνικού κράτους 4014/2011, ΦΕΚ Α209/21-09-2011 "Περιβαλλοντική αδειοδότηση έργων και δραστηριοτήτων, ρύθμιση αυθαιρέτων σε συνάρτηση με δημιουργία περιβαλλοντικού ισοζυγίου και άλλες διατάξεις αρμοδιότητας Υπουργείου Περιβάλλοντος"'', αναφέρεται συχνά ως ο "νόμος των αυθαιρέτων" και αφ’ ενός επαναρρυθµίζει τον τρόπο περιβαλλοντικής αδειοδότησης έργων και δραστηριοτήτων και το σύστηµα περιβαλλοντικών ελέγχων, και αφ’ ετέρου χαράσσει µια «κόκκινη γραµµή» στην αυθαίρετη δόµηση.